Τεχνολογικό Εκπαιδευτικό Ίδρυμα Κρήτης

Το Τεχνολογικό Εκπαιδευτικό Ίδρυμα Κρήτης (TEI Κρήτης, αγγλικά: Technological Educational Institute of Crete‎) ήταν ένα δημόσιο ακαδημαϊκό ίδρυμα της Ελλάδας, με έδρα το Ηράκλειο Κρήτης και παραρτήματα στα Χανιά, το Ρέθυμνο, τον Άγιο Νικόλαο, την Ιεράπετρα, και τη Σητεία. Στις 04/02/2019, αποφασίστηκε το Τ.Ε.Ι. Κρήτης, να πανεπιστημιοποιηθεί. Μια πρόταση, ήταν να γίνει Πανεπιστήμιο Ανατολικής Κρήτης. Τελικά με τον νόμο Γαβρόγλου περί αναδιάταξης του ακαδημαϊκού χάρτη της χώρας στις 25/4/2019, μετονομάστηκε σε Ελληνικό Μεσογειακό Πανεπιστήμιο. Ως ΤΕΙ Κρήτης, αποτελούνταν από πέντε Σχολές, με περισσότερους από 12.000 προπτυχιακούς και μεταπτυχιακούς φοιτητές και περίπου 400 άτομα διδακτικού και ερευνητικού προσωπικού.

 Το ΤΕΙ Κρήτης ιδρύθηκε το 1983 στο Ηράκλειο Κρήτης και ανήκει στην Τριτοβάθμια Τεχνολογική Εκπαίδευση από το 1983 και στην Ανώτατη Εκπαίδευση από το 2001.Οι εγκαταστάσεις του ιδρύματος υπήρχαν από το 1970, όταν ιδρύθηκαν τα Κ.Α.Τ.Ε.Ε. Ηρακλείου. Καταστατική αποστολή του είναι οι σπουδές Πτυχίου Ανώτατης Εκπαίδευσης σε ένα εύρος ειδικοτήτων, η Μεταπτυχιακή Εκπαίδευση, η έρευνα και η άμεση συμβολή στην ανάπτυξη της Κρήτης και της Ελλάδας. Από τον Ιούνιο του 2013, σύμφωνα με το Προεδρικό Διάταγμα 104 στα πλαίσια του νόμου 4009/2011, το ΤΕΙ Κρήτης αποτελείται από πέντε Σχολές και δεκατρία ακαδημαϊκά Τμήματα. Ο κύκλος σπουδών ολοκληρώνεται σε τέσσερα χρόνια και περιλαμβάνει διαλέξεις θεωρίας και εργαστηριακές ασκήσεις. Επιπλέον, οι φοιτητές καλούνται πριν την αποφοίτηση τους να έχουν συμπληρώσει ένα εξάμηνο πρακτικής άσκησης και να έχουν εκπονήσει μία πτυχιακή εργασία. Η ερευνητική πολιτική του ΤΕΙ Κρήτης εστιάζει σε εφαρμοσμένη και βασική έρευνα που προάγει την επιστήμη και την ανάπτυξη. Ταυτόχρονα προωθεί τη συνεργασία με εθνικούς και διεθνείς εκπαιδευτικούς και ερευνητικούς φορείς. Ως αποτέλεσμα, ένα ευρύ δίκτυο ερευνητικών συνεργασιών έχει αναπτυχθεί και υποστηρίζεται διαρκώς μέσα από τα υλοποιούμενα έργα Έρευνας και Ανάπτυξης. Το ΤΕΙ Κρήτης έχει συνολικά 29 ερευνητικά εργαστήρια που ειδικεύονται σε διαφορετικούς επιστημονικούς τομείς και υπάγονται στα σχετικά τμήματα. Το ΤΕΙ Κρήτης συμμετείχε στο πρόγραμμα HiPER (αγγλικά: High Power Experimental Research Facility‎) που αφορά στην πυρηνική σύντηξη ταχείας ανάφλεξης με χρήση laser. Τελικός στόχος είναι να αποδειχτεί η δυνατότητα παραγωγής ενέργειας και να κατασκευαστεί πιλοτικός πυρηνικός αντιδραστήρας σύντηξης. Tο HiPER περιλαμβάνεται στον κατάλογο 35 συνολικά έργων που είναι γνωστός ως Oδικός Xάρτης για την ανάπτυξη Ευρωπαϊκών Υποδομών Έρευνας. Η Κεντρική Βιβλιοθήκη του Τεχνολογικού Εκπαιδευτικού Ιδρύματος Κρήτης απευθύνεται σε όλη τη κοινότητα του Ιδρύματος, δηλαδή το διδακτικό και διοικητικό προσωπικό και τους φοιτητές καθώς και σε κάθε ενδιαφερόμενο που επισκέπτεται την βιβλιοθήκη για τη χρήση των υπηρεσιών της και την έρευνα των συλλογών της. Κύριος σκοπός της είναι να υποστηρίζει τα εκπαιδευτικά προγράμματα του ιδρύματος, τα διδακτικά έργα των μελών και του διδακτικού προσωπικού και να εξυπηρετεί τις ερευνητικές και πληροφοριακές ανάγκες των μελών της μέσα από σύγχρονες υπηρεσίες, πηγές πληροφόρησης και συλλογές που διαθέτει. Για την ορθή της λειτουργία παρακολουθεί τις τελευταίες τεχνολογικές και βιβλιοθηκονομικές εξελίξεις, εμπλουτίζεται με αγορές σύμφωνα με τις ανάγκες και τις προτάσεις των χρηστών της, αναβαθμίζει τις υπηρεσίες της ώστε να διατηρεί πάντα την πρόσβαση στις ηλεκτρονικές πηγές που διαθέτει και απασχολεί εκπαιδευμένο προσωπικό που είναι σε θέση να εξυπηρετήσει τον χρήστη και να τον καθοδηγήσει στη σωστή χρήση των υπηρεσιών της βιβλιοθήκης. Η συλλογή της καλύπτει τις θεματικές κατηγορίες των σχολών που υπάγονται στο Ίδρυμα, όπως οι Οικονομικές/Κοινωνικές/Πολιτικές/Θετικές Επιστήμες, η Διοίκηση Επιχειρήσεων, η Λογιστική, η Φιλοσοφία, η Πληροφορική, η Αρχιτεκτονική, η Βιβλιοθηκονομία, η Ψυχολογία, η Τεχνολογία, η Γεωργία, το Δίκαιο, η Ιστορία, η Λογοτεχνία κ.ά. Περιλαμβάνει βιβλία και μονογραφίες, ηλεκτρονικά βιβλία, ηλεκτρονικά περιοδικά, περιοδικές εκδόσεις, βάσεις δεδομένων, CD-ROMs, DVD, εφημερίδες και κυβερνητικές εκδόσεις, κώδικες, διδακτορικές διατριβές, πτυχιακές εργασίες, φυλλάδια καθώς και πρακτικά συνεδρίων. Το προσωπικό της βιβλιοθήκης είναι αρμόδιο για την βιβλιογραφική επεξεργασία του υλικού της και για την ταξινόμησή του χρησιμοποιεί το Ταξινομικό Σύστημα της Βιβλιοθήκης του Κογκρέσου (LC). Παράλληλα, λειτουργεί αναγνωστήριο για τους χρήστες που θέλουν να μελετήσουν υλικό και ηλεκτρονικό αναγνωστήριο με ηλεκτρονικούς υπολογιστές συνδεδεμένους στο Διαδίκτυο για εκπαιδευτικό σκοπό όπως είναι η εκπόνηση εργασιών τους και ο εντοπισμός πληροφοριών. Το 2016 το ΤΕΙ Κρήτης αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολική Θετική ιδρυματική αξιολόγηση. Ανώτατα Εκπαιδευτικά Ιδρύματα στην Ελλάδα Τεχνολογικό Εκπαιδευτικό Ίδρυμα Πανεπιστήμιο Κρήτης Πολυτεχνείο Κρήτης ΤΕΙ Κρήτης - Επίσημη Ιστοσελίδα (Ελληνικά) (Αγγλικά) Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) (Ελληνικά) (Αγγλικά) Εθνικό Δίκτυο Έρευνας και Τεχνολογίας (ΕΔΕΤ) (Ελληνικά) (Αγγλικά) Βιβλιοθήκη και Υπηρεσία Πληροφόρησης ΤΕΙ Κρήτης (Ελληνικά) (Αγγλικά) Το Wiki της Σχολής Τεχνολογικών Εφαρμογών (ΣΤΕΦ) Αρχειοθετήθηκε 2018-09-27 στο Wayback Machine. (Ελληνικά)